CELEX: 32020D1664
Language: el
Date: 2020-11-09 00:00:00
Title: Εκτελεστική απόφαση (EE) 2020/1664 της Επιτροπής της 9ης Νοεμβρίου 2020 για ορισμένα προσωρινά μέτρα προστασίας σχετικά με την υψηλής παθογονικότητας γρίπη των πτηνών του υποτύπου H5Ν8 στη Γερμανία [κοινοποιηθείσα υπό τον αριθμό C(2020) 7887] (Το κείμενο στη γερμανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

10.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 374/11
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2020/1664 ΤΗΣ ΕΠΙΤΡΟΠΗΣ
         της 9ης Νοεμβρίου 2020
         για ορισμένα προσωρινά μέτρα προστασίας σχετικά με την υψηλής παθογονικότητας γρίπη των πτηνών του υποτύπου H5Ν8 στη Γερμανία
         
            
               [κοινοποιηθείσα υπό τον αριθμό C(2020) 7887]
            
         
         (Το κείμενο στη γερμανική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 3,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς ελέγχους που εφαρμόζονται στο ενδοενωσιακό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η γρίπη των πτηνών είναι λοιμώδης ιογενής νόσος των πτηνών, συμπεριλαμβανομένων των πουλερικών. Οι λοιμώξεις των κατοικίδιων πουλερικών από τους ιούς της γρίπης των πτηνών προκαλούν δύο κύριες μορφές της εν λόγω νόσου, οι οποίες διακρίνονται με βάση τη λοιμοτοξικότητά τους. Κατά κανόνα, η χαμηλής παθογονικότητας μορφή της νόσου προκαλεί μόνο ήπια συμπτώματα, ενώ η υψηλής παθογονικότητας μορφή της έχει ως αποτέλεσμα πολύ υψηλά ποσοστά θνησιμότητας στα περισσότερα είδη πουλερικών. Η νόσος μπορεί να έχει σοβαρό αντίκτυπο στην κερδοφορία της πτηνοτροφίας, προκαλώντας διαταραχές στο ενδοενωσιακό εμπόριο και στις εξαγωγές προς τρίτες χώρες.
                  
               
                     (2)
                  
                  
                     Από το 2005 οι υψηλής παθογονικότητας ιοί της γρίπης των πτηνών του υποτύπου H5 αποδείχθηκαν ικανοί να μολύνουν τα αποδημητικά πτηνά, τα οποία μπορούν στη συνέχεια να διασπείρουν τους εν λόγω ιούς σε μεγάλες αποστάσεις κατά τη διάρκεια της φθινοπωρινής και της εαρινής μετανάστευσής τους.
                  
               
                     (3)
                  
                  
                     Η παρουσία υψηλής παθογονικότητας ιών της γρίπης των πτηνών σε άγρια πτηνά αποτελεί διαρκή απειλή για την άμεση και έμμεση εισαγωγή των ιών αυτών σε εκμεταλλεύσεις στις οποίες εκτρέφονται πουλερικά ή άλλα πτηνά σε αιχμαλωσία.
                  
               
                     (4)
                  
                  
                     Αν εκδηλωθεί εστία υψηλής παθογονικότητας γρίπης των πτηνών, υπάρχει κίνδυνος εξάπλωσης του νοσογόνου παράγοντα σε άλλες εκμεταλλεύσεις στις οποίες εκτρέφονται πουλερικά ή άλλα πτηνά σε αιχμαλωσία.
                  
               
                     (5)
                  
                  
                     Η οδηγία 2005/94/ΕΚ του Συμβουλίου (3) θεσπίζει ορισμένα προληπτικά μέτρα που αφορούν την επιτήρηση και την έγκαιρη ανίχνευση της γρίπης των πτηνών και καθορίζει τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας της νόσου αυτής σε πουλερικά ή σε άλλα πτηνά σε αιχμαλωσία. Η εν λόγω οδηγία προβλέπει τη δημιουργία ζωνών προστασίας και επιτήρησης σε περίπτωση εκδήλωσης εστίας υψηλής παθογονικότητας γρίπης των πτηνών. Η εν λόγω περιφερειοποίηση εφαρμόζεται ιδίως για την προστασία της υγείας των πτηνών στη λοιπή επικράτεια του κράτους μέλους με την πρόληψη της εισαγωγής του παθογόνου παράγοντα και τη διασφάλιση της έγκαιρης ανίχνευσης της νόσου.
                  
               
                     (6)
                  
                  
                     Η Γερμανία επιβεβαίωσε πρόσφατα την παρουσία υψηλής παθογονικότητας γρίπης των πτηνών του υποτύπου H5N8 σε αποδημητικά και μη αποδημητικά άγρια πτηνά στο έδαφός της.
                  
               
                     (7)
                  
                  
                     Επίσης, η Γερμανία κοινοποίησε πρόσφατα στην Επιτροπή την εκδήλωση εστίας υψηλής παθογονικότητας γρίπης των πτηνών του υποτύπου H5N8 στο έδαφός της, σε εκμετάλλευση στην οποία εκτρέφονται πουλερικά ή άλλα πτηνά σε αιχμαλωσία στην περιφέρεια Nordfriesland, και έλαβε αμέσως τα μέτρα που απαιτούνται σύμφωνα με την οδηγία 2005/94/ΕΚ, συμπεριλαμβανομένου του καθορισμού ζωνών προστασίας και επιτήρησης.
                  
               
                     (8)
                  
                  
                     Η Επιτροπή εξέτασε τα εν λόγω μέτρα προστασίας σε συνεργασία με τη Γερμανία και βεβαιώθηκε ότι τα σύνορα των ζωνών προστασίας και επιτήρησης που καθορίστηκαν από την αρμόδια αρχή του οικείου κράτους μέλους βρίσκονται σε ικανοποιητική απόσταση από την εκμετάλλευση στην οποία επιβεβαιώθηκε η εκδήλωση εστίας.
                  
               
                     (9)
                  
                  
                     Για να προληφθεί τυχόν περιττή διαταραχή του εμπορίου εντός της Ένωσης και να αποφευχθεί η επιβολή αδικαιολόγητων φραγμών στο εμπόριο από τρίτες χώρες, είναι αναγκαίο να περιγραφούν γρήγορα, σε ενωσιακό επίπεδο, οι ζώνες προστασίας και επιτήρησης που καθορίστηκαν αναφορικά με την υψηλής παθογονικότητας γρίπη των πτηνών στη Γερμανία.
                  
               
                     (10)
                  
                  
                     Συνεπώς, εν αναμονή της επόμενης συνεδρίασης της μόνιμης επιτροπής φυτών, ζώων, τροφίμων και ζωοτροφών, θα πρέπει να καθοριστούν στο παράρτημα της παρούσας απόφασης οι ζώνες προστασίας και επιτήρησης στη Γερμανία στις οποίες εφαρμόζονται τα μέτρα ελέγχου της υγείας των ζώων που ορίζονται στην οδηγία 2005/94/ΕΚ και να οριστεί η διάρκεια της εν λόγω περιφερειοποίησης.
                  
               
                     (11)
                  
                  
                     Η παρούσα απόφαση θα επανεξεταστεί στην επόμενη συνεδρίαση της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Γερμανία εξασφαλίζει ότι οι ζώνες προστασίας και επιτήρησης που καθορίζονται σύμφωνα με το άρθρο 16 παράγραφος 1 της οδηγίας 2005/94/ΕΚ περιλαμβάνουν τουλάχιστον τις περιοχές που παρατίθενται στα μέρη A και Β του παραρτήματος της παρούσας απόφασης.
         
         
            Άρθρο 2
            Η παρούσα απόφαση εφαρμόζεται έως τις 28 Φεβρουαρίου 2021.
         
         
            Άρθρο 3
            Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
         
         
            Βρυξέλλες, 9 Νοεμβρίου 2020.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  Οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (ΕΕ L 10 της 14.1.2006, σ. 16).
      
      
         
            ΠΑΡΑΡΤΗΜΑ
            ΜΕΡΟΣ A
            Ζώνη προστασίας που αναφέρεται στο άρθρο 1:
            
               Κράτος μέλος Γερμανία
            
            
                        Περιοχή που περιλαμβάνει:
                     
                     
                        Ημερομηνία λήξης ισχύος των μέτρων, σύμφωνα με το άρθρο 29 παράγραφος 1 της οδηγίας 2005/94/ΕΚ
                     
                  
                        
                           SCHLESWIG-HOLSTEIN
                        
                     
                  
                        
                           Landkreis Nordfriesland
                        
                        
                                    —
                                 
                                 
                                    Hallig Oland
                                 
                              
                     
                        1.12.2020
                     
                  ΜΕΡΟΣ B
            Ζώνη επιτήρησης που αναφέρεται στο άρθρο 1:
            
               Κράτος μέλος: Γερμανία
            
            
                        Περιοχή που περιλαμβάνει:
                     
                     
                        Ημερομηνία λήξης ισχύος των μέτρων, σύμφωνα με το άρθρο 31 της οδηγίας 2005/94/ΕΚ
                     
                  
                        
                           SCHLESWIG-HOLSTEIN
                        
                     
                  
                        
                           Landkreis Nordfriesland
                        
                        
                                    —
                                 
                                 
                                    Gemeinde Galmsbüll
                                 
                              
                                    —
                                 
                                 
                                    Gemeinde Dagebüll
                                 
                              
                                    —
                                 
                                 
                                    Gemeinde Ockholm
                                 
                              
                                    —
                                 
                                 
                                    Hallig Gröde
                                 
                              
                                    —
                                 
                                 
                                    Hallig Langeneß
                                 
                              
                                    —
                                 
                                 
                                    Gemeinde Wyk auf Föhr
                                 
                              
                                    —
                                 
                                 
                                    Gemeinde Wrixum
                                 
                              
                                    —
                                 
                                 
                                    Gemeinde Oevenum
                                 
                              
                     
                        10.12.2020
                     
                  
                        
                           Landkreis Nordfriesland
                        
                        
                                    —
                                 
                                 
                                    Hallig Oland
                                 
                              
                     
                        Από 2.12.2020 έως 10.12.2020